**Ca o pasăre rară**

*Valery*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sunt culegătorul de spice.

Tu singură ai ales câmpia

ca loc de mântuire.

Mâinile noastre

erau ca doi bulgări de foc

şi pâinile se coceau

înainte

s-ajungă pe vatră.

Creşteau odată cu iubirea,

cu lăsarea serii

şi-atunci deveneam însetaţi

şi flămânzi

două inimi pârguite de dor

cu boabe de aur

încolţite în suflet

ca o câmpie lăsată să rodească

în slavă.

Sunt culegătorul de spice

şi tu vii

ca o pasăre rară

să ciuguleşti temătoare

din palma unui vis lăsat să-nflorească....

2 august 2013